作者：姚勉
词牌/韵律：贺新郎

paragraphs: 冷眼三边处。
喜舍人、水滨跃马，上京西路。
三国英雄千载矣，形胜依然如故。
这勋业、向谁分付。
袖里翰林风月手，也何妨、戮力风寒护。
谈笑暇，诗吟虏。
岘山几载无人顾。
幸如今、翦除荆棘，扫清飚雾。
换得东南新局面，政欠十分著数。
算人物、须还羊杜。
玉帐筹边机会好，把规模、赶出中原去。
天下事，书生做。